b'\n_START_ARTICLE_\nKjukebiller\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (3 \xe2\x80\x93 25 mm) biller, vanligvis ovale p\xc3\xa5 form, blanke, ofte kontrastrikt fargede i svart og gult eller r\xc3\xb8dt, noen ganger metalliske. Hodet er kort og bredt med sm\xc3\xa5 fasett\xc3\xb8yne. Antennene er oftest lengre enn hodet og brystskjoldet til sammen, 11-leddete, med en tre til fem-leddet k\xc3\xb8lle. Brystskjoldet (pronotum) er bredere enn langt, mer eller mindre firkantet til halvsirkelfomet, fint punktert, vanligvis uten p\xc3\xa5fallende h\xc3\xa5r. Det har en markert siderand og en slett overflate. Dekkvingene er glatte, vanligvis med markerte, fine punktrekker. De har vanligvis m\xc3\xb8rk grunnfarge, ofte med r\xc3\xb8de flekker eller tverrb\xc3\xa5nd. Hos mange tropiske arter er dekkvingene trukket ut til en spiss bakerst. Beina er ganske korte, f\xc3\xb8ttene fem-leddete. Larvene kan variere mye i utseende. Larver som utvikler seg i kortlivede ressurser (for eksempel hattsopper, som brytes ned sv\xc3\xa6rt raskt) er bl\xc3\xb8te, bleke og marklignende, og utvikler seg sv\xc3\xa6rt raskt. De som utvikler seg i mer langvarige ressurser som for eksempel kjuker er gjerne harde og sterkere pigmenterte.\n_START_SECTION_\nLevevis\n_START_PARAGRAPH_\nDe aller fleste er soppetere, men det finnes noen f\xc3\xa5 arter som lever p\xc3\xa5 planter og muligens spiser pollen. Mesteparten av artene er knyttet til sopper som vokser p\xc3\xa5 d\xc3\xb8d ved, og denne gruppen kan derfor v\xc3\xa6re truet av skogbruk som reduserer mengden av d\xc3\xb8d ved i skogen. B\xc3\xa5de voksne og larver kan finnes p\xc3\xa5 fruktlegemer av ulike slags sopper, under barken p\xc3\xa5 d\xc3\xb8de, soppbefengte tr\xc3\xa6r og i r\xc3\xa5tten ved. En del av artene er ikke flygedyktige, og har derfor sv\xc3\xa6rt d\xc3\xa5rlig spredningsevne. Dette gj\xc3\xb8r dem s\xc3\xa5rbare for lokale endringer._NEWLINE_I alle fall noen av artene har yngelpleie, der en av foreldrene passer p\xc3\xa5 larvene.\n_START_SECTION_\nKilder\n_START_PARAGRAPH_\nSilfverberg, H. 1992. Enumeratio Coleopterorum Fennoscandiae, Daniae et Baltiae (liste over Nordens biller). Helsinki._NEWLINE_Skelley, P.E. 2001. Pleasing fungus beetles of North America. Family Erotylidae (med bilder av mange slekter).'